IEB-slaagsyfer beter as vorige jaarArgieffoto Vanjaar se slaagsyfer is 98,76% teenoor die 98,67% van 2016. Soveel as 88,50% het toegang tot graadstudie behaal, 8,96% het vir toegang tot diplomastudie gekwalifiseer en 1,30% het toegang vir studie op die hoërsertifikaat-vlak behaal. Altesaam 11 464 voltydse en 666 deeltydse kandidate van 212 eksamensentra regoor Suidelike Afrika het die eksamens in Oktober en November 2017 geskryf. In 2016 was daar 11 022 voltydse kandidate en 703 deeltydse kandidate. “Die 2017 Nasionale Senior Sertifikaat- kandidate het baie goed gevaar en het weer eens getoon dat hulle met ŉ verbintenis tot harde werk oor hul 12 jaar van skoolgaan, en ondersteun deur ŉ toegewyde groep onderwysers en ouers, met vlieënde vaandels geslaag het. Hulle is gereed vir die volgende stap op hulle reis vir lewenslange leer,” het Anne Oberholzer, hoof uitvoerende beampte van die IEB, gesê. Die sluitingsdatum vir die aansoek vir hernasiening is 10 Januarie 2018 en die uitslae van hernasiening sal op 5 Februarie 2018 bekendgemaak word. Die sluitingsdatum vir leerders wat vir inskrywing vir die aanvullingseksamen kwalifiseer en daarvoor aansoek wil doen, is 12 Februarie 2018. Die IEB se verdeling van kandidate vir gr. 12 in 2017 by 212 IEB-geaffilieerde skole regoor die land, Mosambiek, Namibië en Swaziland, is soos volg: Die CVO-kandidate van 2017 se IEB-eksamen het ŉ slaagsyfer van 100% behaal. Dit is ŉ verbetering op die 2016 slaagsyfer van 98.4% asook op 2015 se slaagsyfer van 95%. Altesaam het die 124 voltydse kandidate 125 onderskeidings verwerf. Hanru Schoeman van CVO Potgietersrus het sewe onderskeidings en Louis Boshoff van dieselfde skool het ses onderskeidings asook een vir gevorderde Afrikaans, dus het hy ook sewe onderskeidings behaal. JDP Bothma van CVO Dankbaar in Bloemfontein en BPJ Grobler van CVO Lichtenburg het elk ses onderskeidings behaal. Etienne Fourie van Privaatskool Hoëveldrif vir CVO in Bethal het vyf onderskeidings behaal. Vyf kandidate het elk vier onderskeidings behaal. Schoeman is onder die algehele top-5% van IEB-presteerders. Hy en Boshoff is onder die top-1%-presteerders in Afrikaans Huistaal. Boshoff is ook onder die top-1%-presteerders van IEB in Engels Eerste Addisionele Taal en Lewenswetenskap. Die beste presteerders in van die vakke kry op 12 Januarie 2018 tydens ’n formele dinee erkenning vir hulle prestasies. CVO-skole is onafhanklike Christelike Afrikaanse skole landwyd.